Dôvodová správa

Všeobecná časť

Problematika vibrácií pri práci už dlhodobo patrí k najzávažnejším problematikám pracovného prostredia. V súčasnosti je táto oblasť riešená nariadením vlády SR č. 40/2002 Z. z. o ochrane zdravia pred hlukom a vibráciami v znení nariadenia vlády SR č. 44/2005 Z. z., ktoré okrem iného stanovuje aj najvyššie prípustné hodnoty vibrácií pri práci.
V predkladanom návrhu nariadenia vlády sa v súvislosti s pripravovaným návrhom nariadenia vlády SR o ochrane zdravia pred rizikami súvisiacimi s expozíciou vibráciám pri práci vypúšťajú ustanovenia, týkajúce sa vystavenia vibráciám pri práci.
	Navrhovaná právna úprava je v súlade s Ústavou Slovenskej republiky, so zákonom č. 272/1994 Z. z. o ochrane zdravia ľudí v znení neskorších predpisov, ako aj s právnym poriadkom Slovenskej republiky.
Návrh nariadenia vlády nemá hospodársky, finančný, environmentálny vplyv, vplyv na zamestnanosť a podnikateľské prostredie. 

Osobitná časť

K čl. I 
Bod 1
Pripravované nariadenie vlády SR o ochrane zdravia pred rizikami súvisiacimi s expozíciou vibráciám pri práci je transpozíciou smernice č. 2002/44/ES Európskeho parlamentu a Rady a komplexne rieši problematiku expozície zamestnancov vibráciám.  Preto sa v predkladanom návrhu nariadenia vlády, ktorým sa mení  a dopĺňa nariadenie vlády SR č. 40/2002 Z. z. v znení neskorších predpisov  vypúšťa ustanovenie, týkajúce sa vystavenia vibráciám pri práci.

Bod 2
	Z dôvodov uvedených v odôvodnení k čl. I bod 1 sa z § 2 nariadenia vlády SR vypúšťa oblasť vystavenia vibráciám pri práci, ktorá bude spracovaná v osobitnom nariadení vlády SR.

Bod 3
	Z tých istých dôvodov ako v bode 2 sa z § 4 nariadenia vlády vypúšťa oblasť vystavenia vibráciám pri práci, ktorá bude spracovaná v osobitnom nariadení vlády SR.

Bod 4
	Oddiel IV. Vibrácie v pracovnom prostredí, ktorý sa vypúšťa z predkladanej novely nariadenia vlády SR č.  40/2002 Z. z. o ochrane zdravia pred hlukom a vibráciami v znení nariadenia vlády SR č. 44/2005 Z. z., bude podrobne riešený v pripravovanom nariadení vlády SR o ochrane zdravia pred rizikami súvisiacimi s expozíciou vibráciám pri práci.

K čl. II
Navrhuje sa účinnosť predkladaného nariadenia vlády 1. augusta  2005.